text: Fætter BR i slankere udgave: Fra ni til fire butikker
  26 februar 2019 kl. 10.11
  I alt fire byer i Syd- og Sønderjylland får igen butikker med BR legetøj. Fem andre byer får dem ikke tilbage.
  Både Esbjerg og Kolding får igen en butik med BR Legetøj. Det oplyser Salling Group, som har overtaget retten til BR-navnet, efter at den hidtidige ejer, Top Toys, gik konkurs ved årsskiftet.
  Dermed lukkede kæden sine butikker med navnet BR og Toys'R'Us i ni byer i Syd- og Sønderjylland, nu genopstår BR-butikkerne i Esbjerg og Kolding, men ikke i Tønder, Aabenraa, Haderslev, Fredericia og Horsens.
  Allerede i sidste uge oplyste Salling Group, at man genåbnede BR-butikker i Vejle og Sønderborg,
  Salling Group oplyser, at de har ført individuelle forhandlinger med udlejere over hele landet om ledige butikslokaler. De munder nu ud i godt 25 nye butiksåbninger, heraf fire i Syd- og Sønderjylland.
  Her kommer butikkerne:
  Esbjerg
  Kolding 
  Vejle
  Sønderborg
  Her kommer de ikke igen:
  Tønder
  Aabenraa 
  Haderslev 
  Fredericia
  Horsens
  
  